Κανονισμός (ΕΚ) αριθ. 88/2001 της Επιτροπής

της 17ης Ιανουαρίου 2001

για παρέκκλιση, για την περίοδο εμπορίας 2000/01, από ορισμένες διατάξεις του κανονισμού (ΕΟΚ) αριθ. 1164/89 για τις λεπτομέρειες εφαρμογής σχετικά με την ενίσχυση για το κλωστικό λινάρι και την κάνναβη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1308/70 του Συμβουλίου, της 29ης Ιουνίου 1970, περί κοινής οργανώσεως αγοράς στον τομέα του λίνου και της κάνναβης(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και από τον κανονισμό (ΕΚ) αριθ. 2702/1999(2), και ιδίως το άρθρο 4 παράγραφος 5,

Εκτιμώντας τα ακόλουθα:

(1) Για τη χορήγηση της ενίσχυσης για το λίνο και την κάνναβη που προβλέπεται στο άρθρο 4 του κανονισμού (ΕΟΚ) αριθ. 1308/70, ο κανονισμός (ΕΟΚ) αριθ. 1164/89 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1313/2000(4), καθορίζει τους όρους που επιτρέπουν να θεωρηθεί ότι έχουν συγκομιστεί οι εκτάσεις. Το άρθρο 8 παράγραφος 1 του εν λόγω κανονισμού προβλέπει μια προθεσμία υποβολής των αιτήσεων ενίσχυσης για το λίνο και την κάνναβη. Κατά τη διάρκεια της περιόδου εμπορίας 2000/01, έκτακτες περιστάσεις καθυστέρησαν τη συγκομιδή και αλλοίωσαν την ποιότητά της σε ορισμένες περιοχές. Για να ληφθεί υπόψη αυτή η ιδιαίτερη κατάσταση, πρέπει να προβλεφθούν ειδικοί όροι που εφαρμόζονται στη συγκομιδή της περιόδου εμπορίας 2000/01 των σχετικών περιοχών.

(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του λίνου και της κάνναβης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση του άρθρου 4 στοιχείο α) πρώτο εδάφιο του κανονισμού (ΕΟΚ) αριθ. 1164/89, στις περιοχές που περιγράφονται στο παράρτημα οι εκτάσεις που επλήγησαν από πλημμύρες οι οποίες κατέστησαν αδύνατη την πράξη που καθορίζεται στην προαναφερόμενη διάταξη, εξαιρουμένων όλων των υπολοίπων, δύνανται να θεωρηθούν ότι έχουν συγκομισθεί, στο πλαίσιο της περιόδου εμπορίας 2000/01, εφόσον οι εκτάσεις αυτές έχουν σπαρεί εξ ολοκλήρου και έχουν πραγματοποιηθεί σε αυτές όλες οι συνήθεις καλλιεργητικές εργασίες και έχει αποδειχθεί, προς ικανοποίηση του κράτους μέλους, ότι το τέλος του βλαστικού κύκλου του φυτού οφείλεται στις προαναφερθείσες πλημμύρες.

Άρθρο 2

Κατά παρέκκλιση του άρθρου 8 παράγραφος 1 του κανονισμού (ΕΟΚ) αριθ. 1164/89, για την περίοδο εμπορίας 2000/01, η αίτηση ενίσχυσης σχετικά με τις εκτάσεις που θεωρούνται ότι έχουν συγκομιθεί, κατά την έννοια του άρθρου 1 του παρόντος κανονισμού, δύναται να κατατεθεί το αργότερο μέχρι τις 30 Απριλίου 2001.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων

Ο παρών κανονισμός εφαρμόζεται από την 1η Αυγούστου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιανουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 146 της 4.7.1970, σ. 1.

(2) ΕΕ L 327 της 14.12.1999, σ. 7.

(3) ΕΕ L 121 της 29.4.1989, σ. 4.

(4) ΕΕ L 148 της 22.6.2000, σ. 34.

ΠΑΡΑΡΤΗΜΑ

Οι ακόλουθες βρετανικές ζώνες: South-West, Wessex, South-East, East Midlands, North-East, North Mercia, South Wales, Σκωτία.